  Виталий Пронин Мед пӧзёз ошмес Туж гажасько гуртысь авторъёсмес - секыт улонзы но  арлыдзы  шоры учкытэк, соос дыр но мылкыд шедьто на творчествоен вырыны, тыршо ас бӧрсязы пытьы кельтыны. Грак ёросысь Леонтий Кривошеев газетчиослы кемалась тодмо, солэн кылбуръёсыз азьло но ми дорын печатласькизы, лыдӟисьёсмес тодматъям солэн книгаосыныз. Нош та рад со редакцие пыриз, милемды книгазэ поттыны курыса. Берло ньыль ар гожъямъёсы, пе, поттымтэ на.Леонтий Николаевичлэн рукописез, зэмзэ вераса, паймытӥз - мылкыд кылиз, со нуналлы быдэ кылбур гожъя шуыса. Но книгае ваньзэ уд пырты, соин сисъям бере «Пӧзе на ошмесэ» сборнике (вераны кулэ, нимзэ со ачиз малпаз) пыриз 93 кылбур.Маин висъяське таиз автор? Нырысь учкыса, солэн темаосыз  вань мукетъёслэн кадь:  яратон, ог-огдэ гажан,  вордскем шаер, ӵыжы-выжыен, бӧлякен тупаса улон... Но лыдӟиськод но шӧдӥськод, макем  гань-гань, лачмыт вера со шугъяськытӥсь-керӟегъяськытӥсь учыръёс сярысь но. ...Азьло кадь  ӝужа на шунды,Толэзь но  азьло кадь пиштэ.Азьло кадь бызе на шурмы,Нош гурт пересьме но быре. Макем шуныт гожтэ со нылкышноен пиосмурт кусыпъёс сярысь. Шӧдӥське, солэн яратонэз шудо. Ӵош-а, ӧвӧл-а лирической герой  гажан муртэныз - пӧртэмез ӧвӧл, со быгатэ сое  яратыны котьку: соку но, али но... Со тодэ, ортчемзэ уд берыкты. Мӧзме, но уг кайгыры - дунъяно мар вал но мар  вань.Мон туж синмаськи одӥг туж огшоры, но туж чылкыт синмаськонэн пачылам  кылбурлы. Лызпыр бусын вокзал сэзъялтӥськиз,Пӧсь чупамед ымдуръёсам кылиз.Вождэ эн вай солы, мар мон верай,Мар вераны ӧй ву - вождэ эн вай...Дась кырӟан, бен-а? Вылаз ик, со тупа  коть пинал муртлы, коть арлыдо адямилы.Лыдӟиськод арлыдо воргоронлэсь таӵе чуръёссэ но амалтэк соглаш кариськиськод быдӟым классикен: яратон арлыдэз уг юа...  Пушкын  выльысь улӟе оскон гизьы: ваньмыз азьпалан!Нимысьтыз висъясал на Л.Кривошеевлэсь ньыль чуръем кылбуръёссэ. Мынам лыдъямея, кылбур кузь луыны кулэ ӧвӧл - со бордын ик быгатонлык, дыр: вакчи чуръёсы пыртыны быгатоно  тужгес кулэзэ, визьмозэ, дунозэ. Верад - ӵогид, афоризм (визькыл) выллем. Сӥзьыл векчи ке но зоре,Сокем коттэ ук  музъемез.Лек кыл вакчи ке но луэ,Чутрак чигтэ сюлэмез.Валамон ини, кылбурын  пуштрос  пыртэмын луыны кулэ формае: размер, рифма, ритм... Сотэк со куашкалоз. Талы трос саклык висъяны, ужаны но ужаны кулэ на. Но гуртысь пенсионерлэн,  физиклэн (Леонтий Николаевич физикалы дышетэмын) лирик луэмез, солэн пуксеттэм мылкыдыз  туж ушъямон но адӟем карымон.Тазалык тӥледлы кема аръёслы, ошместы мед пӧзёз, асьтэлы но, калыктылы но шумпотон  мед кузьмалоз!Зинаида Рябинина   Леонтий Кривошеев.Дуно - котькуд-котькуд минут...  [row][double_paragraph]Вождэ эн вайЛызпыр бусыын вокзал сэзъялтӥськиз,Пӧсь чупамед ымдуръёсам кылиз.Вождэ эн вай солы, мар мон верай;Мар вераны ӧй ву - вождэ эн вай. Мон учкыны ӧй дӥсьты синъёсад,Востэм гинэ мон ӝиптӥськи бордад.Вождэ эн вай солы, мар мон верай,Мар вераны ӧй ву - вождэ эн вай.Вождэ эн вай, нош ик люкиськимы,Егит сюлмыд медаз ни ӝожомы.Вождэ эн вай солы, мар мон верай,Мар вераны ӧй ву - вождэ эн вай.  Монэн ке тонМонэн ке тон - мон улӥсько,Весь бурд вылын кадь лобасько,Соку капчи туж ветлӥсько,Сюлмаськонме вунэтӥсько. Монэн ке тон - мон улӥсько,Ужме умой быдэсъясько -Соин луоз данъяськемед,Вылӥ ужме но дунъямед. Монэн ке тон - мон улӥсько,Улон азьме ӟеч адӟисько.Улэп соку - монэн ке тон!Кельтод монэ - быроз улон. Инмар весь мед сётоз эсэп,Соку луо котьку улэп.Монэн ке тон - кема уло,Пыкъет тыныд котьку луо.[/double_paragraph][double_paragraph]                          * * *Бадьпу бордысь эн утча тон улмо,Кызьпу бордын но со уз буд.Луод соку гинэ шудо,Куке шудэз дурод ачид. Улонлэн тылскемазКӧнязэ ни уезИзьытэк потӥсько,ЭмъюмезКырымен-кырыменЮисько. Секыт та улон -Соин усыкми.Ошлы - секытэд,Мыным - вормыны. Укыр пӧсь ук тылызУлонлэн тылскемаз.Ӵушказ, но ӧз суты -Сюлэм зол мынам.* * *Аръёс ортчемъяЛябӟиськод,Сюрес вакчигесУтчаськод...Инбам нош сыӵе ик чагыр,Шунды нош сыӵе ик яркыт,Дуно - котькуд-котькуд минут...Улон вылэм укыр чебер,Вӧсьёс бен ӧй ке но вал шер,Ӧз ке но дунъялэ весь,Сюлэм курылӥз: лэсьты ӟеч. [/double_paragraph] [/row]          Теги: кылбурет рецензия  